ખેડૂતોનું શોષણ અટકાવવા અને ખેડૂતોના પ્રશ્નોને વાચા આપવા માટે આણંદ જિલ્લા કોંગ્રેસ સમિતિ દ્વારા આસોદર ચોકડી ખાતે ધરણાં કરી વિરોધનો કાર્યક્રમ યોજવામાં આવ્યો હતો. આ પ્રસંગે ગુજરાત કોંગ્રેસ પ્રદેશ પ્રમુખ અમિત ચાવડાએ કેન્દ્રની મોદી સરકારને આડે હાથ લેતા જણાવ્યું હતું કે, જે લોકો ચાર વર્ષ પહેલા ખેડૂતોને અન્યાય થતો હોવાની બૂમો પાડતાં હતા અને કહેતા હતા કે, અમારી સરકાર આવશે તો ખેડૂતોના સારા દિવસો આવશે. ખેડૂતોને જે પણ ખેતી માટે ખર્ચ કર્યો હશે તે તેટલી જ કિંમત ઉપર ઉમેરીને ટેકાનો ભાવ આપવામાં આવશે. પરંતુ હાલમાં ખેડૂતોની હાલત એટલી કફોડી છે કે એમને પોષણક્ષમ ભાવ પણ મળતો નથી. સમયસર પાણી કે વીજળી પણ મળતી નથી. બજારમાં યોગ્ય ભાવ ન મળતો હોવાને કારણે ખેડૂતોને મહામૂલો પાક રસ્તામાં ફેંકી દેવા મજબૂર બન્યા છે. જ્યારે કેટલાક ખેડૂતો દેવાના ડુંગરમાં ડૂબી જઈ આત્મહત્યા કરી રહ્યા છે. ગુજરાતના ખેડૂતોને મગફળી અને કપાસમાં ૧૫૦૦નો ભાવ આપવાની વાતો કરીને કેન્દ્રની મોદી સરકાર સત્તામાં આવી છે પરંતુ સરકારમાં આવનારા લોકો આજે ખેડૂતોને કપાસ અને મગફળીના ભાવ રૂ. ૭૦૦-૮૦૦ આપે છે, ત્યારે ખેડૂતોની હાલત કફોડી બની છે. છતાં તેમના તરફ ધ્યાન આપવા અને તેમની સમસ્યાઓ ઉકેલવા માટેનો સમય નથી. કોંગ્રેસ હંમેશાથી ખેડૂતોના પ્રશ્નોને વાચા આપતી આવી છે અને આજે આખા ભારતમાં ખેડૂતો સરકાર વિરુદ્ધ આંદોલન કરી રહ્યા છે, ત્યારે ખેડૂતોને આંદોલનમાં સહકાર આપવા માટે કોંગ્રેસ મેદાનમાં આવી છે અને જ્યાં જ્યાં ખેડૂતોનું આંદોલન થશે ત્યાં ત્યાં કોંગ્રેસ તેમને સમર્થન આપશે અને જો ખેડૂતોના પ્રશ્નોની સમસ્યાનો હલ નહીં થાય તો ખેડૂતોના આંદોલનમાં સહકાર આપી ઠેર ઠેર આક્રમક રીતે રીતે આંદોલન કરવામાં આવશે. જે ખેડૂતોને વોટ લઇને મોદીએ અને રૂપાણીએ જે ખુરશી મેળવી છે તે ખુરશી આ ખેડૂતો પાછી છીનવી લેશે તેને વાર પણ નહીં લાગે.